**ELŐTERJESZTÉS**

**Szombathely Megyei Jogú Város Közgyűlésének 2019. április havi rendes ülésére**

**Javaslat**

**a sportról szóló 6/2002. (III. 28.) önkormányzati rendelet módosítására**

Szombathely Megyei Jogú Város Közgyűlése 2019. március 27. napján elfogadta az önkormányzat 2019. évi költségvetését.

Az 5/2019. (IV.1.) önkormányzati rendelet 11. § (5) bekezdése többek között rögzíti, hogy a sportszervezetek támogatása kiadási előirányzat felhasználásáról kizárólag a Közgyűlés jogosult dönteni.

A Tisztelt Közgyűlés a 111/2019. (III.27.) Kgy. sz. határozatában felkérte a polgármestert és a jegyzőt, hogy készítse elő és terjessze a Közgyűlés április havi ülésére a 2019. évi költségvetési rendeletben elhatározott feladatok végrehajtásához kapcsolódó önkormányzati rendeletek módosítását.

A közgyűlési döntésnek megfelelően szükségessé vált a sportról szóló 6/2002. (III. 28.) önkormányzati rendelet azon rendelkezéseinek módosítása, amelyek jelenleg a sport ügyeket ellátó bizottság hatáskörébe utalnak sportszervezetek támogatásával kapcsolatos döntési jogokat.

Fentiek alapján a szabadidős sportszervezetek és sportrendezvények, valamint a versenysport támogatása, a támogatottak körének és a támogatás összegének meghatározása a sport ügyeket ellátó bizottsághatásköréből a Közgyűlés hatáskörébe kerülnek. (8. § (3) bekezdés, illetve 10. § (4) bekezdés)

Ugyancsak közgyűlési hatáskörbe kerülnek az „Olimpikonok támogatása” keretén belül a támogatás egy főre eső összegének meghatározása, a sportrendezvények és az előre nem tervezett sportesemények támogatása, a támogatottak körének és a támogatás mértékének eldöntése, valamint az éves költségvetési rendeletben meghatározott ágazati kereteken belüli sporttámogatások odaítélése. (11. § (4) bekezdés, 12. § (2)-(3) bekezdés, 17. § (1) bekezdés)

Továbbra is a sport ügyeket ellátó bizottság hatáskörébe tartoznak ugyanakkor a gyermek- és ifjúsági sport (diáksport) támogatások (városi szintű alapfokú és felmenő rendszerű iskolai sportversenyek rendezési költségei, a városi oktatási-nevelési intézmények önálló rendezvényeinek, sporttáborainak támogatása, iskolai sportkörök, városi, központi sporttáborok támogatása, 6.§), illetve az egyéb sporttámogatások (13. §).

A hatáskörök fentiek szerinti megoszlása esetén értelmezhetetlenné válik a rendeletben a sporttámogatás engedélyezésére vonatkozó rendelkezés, ezért annak hatályon kívül helyezése szükséges (17. § (1) bekezdés).

A sportról szóló 6/2002. (III. 28.) önkormányzati rendelet szükséges módosításait tartalmazó rendelet-tervezetet jelen előterjesztés 1. számú melléklete, a módosításokkal egységes szerkezetbe foglalását jelen előterjesztés 2. számú melléklete tartalmazza.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Az előterjesztés 3-4. számú mellékletét képezi az előzetes hatásvizsgálat és az indokolás.

Kérem a Tisztelt Közgyűlést, hogy az előterjesztést megtárgyalni, és a rendeletet megalkotni szíveskedjék.

**Szombathely, 2019. április „ ”**

 **(: Dr. Puskás Tivadar :)**